Dank ere rychhaltige Publikationstätigkeit i de ostbulgarische Dialäkt sind die naadisnaa dominanter als di westbulgarische Mundarte worde. So het de Wasil Aprilow, eine vo de gröschte Förderer vom Schuel- und Chilewäse, wie au de Petar Beron und de Najden Gerow bi de Usebildig vo de nüübulgarischen Sprach di ostbulgarische Dialäkt als Grundlaag vo de Bildig vonere einheitliche Schriftsprach anezoge. D Nöchi vo dene Dialäkt zum Russische het de kulturelli Yyfluss vo Russland uf d Bulgare verstärcht. E wytere Schritt i die Richtig isch s erste bulgarischi Schuelbuch gsi: Es isch d Fibel mit unterschiedliche Belehrige gsi, wo vom Petar Beron 1824 z Chronstadt z Sibebürge publiziert worden isch.